
Miért gondolja a kínai kolléga? A kínai világnézet hatásai a munkahelyi és üzleti attitűdökre

Feltartóztathatatlan gazdasági expanziója és növekvő világpolitikai befolyása láttán úgy tűnik, Kína legkésőbb pár évtized múlva vezető nagyhatalom lesz. Ennek fényében nem fér kétség ahhoz, hogy fontos megismernünk azt a világnézetet, mely mintegy „genetikai alkotóként” meghúzódik a kínai teljesítmény mögött. Ez a teljesítmény pedig a munkahelyeken, az üzleti életben jön létre.
Dolgozatom célja a kínai világnézet „genetikai térképének” tematikus feltárása: azon vallásoknak, ideológiáknak, filozófiáknak, erkölcsi rendszereknek és hagyományoknak a vizsgálata, melyek mélyen beivódtak kínaiak identitásába és meghatározzák az emberek gondolkodásmódját; antropológiai és gazdaságpszichológiai mozgatórugóként ott állnak a munkahelyi és üzleti élet hátterében, attitűdök, értékek formájában.
A kínai világnézet komponensei alapvetően eltérnek a nyugati, euro-amerikai civilizáció fundamentumaitól. A mai emberek gondolkodásában három nagy világnézeti pillér mutatható ki: az ókori hagyományok (kiemelkedően a konfucianizmus és a taoizmus), a kommunista-kollektivista kultúra és a fogyasztói életmód.
Tipikusan kínai sajátosság a konfuciánus hierarchia-szemlélet, mely megalapozta azt az erős alárendeltség-tudatot, tiszteletkultúrát, mely ma is a különböző szervezetek felépítésének alapja. A taoizmus kapcsán kiemelkedő a passzív fatalizmus jelensége, mely az emberek nyugodt készenlétét jelenti arra vonatkozóan, hogy az épp működő hatóerőkkel együtt sodródjanak.
Kínában különösen fontosak a kollektivista hagyományok: a TaTung-utópia gyökerei egészen az ókorig nyúlnak vissza. Az, hogy a kommunizmus politikai és társadalmi rendszere ilyen stabilan áll Kínában, a hagyományok ismeretében egyáltalán nem meglepő. A maoizmus ugyanakkor az ókori erkölcsi hagyományok kiszorítása révén maga járult hozzá ahhoz, hogy a meggyengült lábakon álló kultúrába a ’80-as évektől felforgató erővel legyen képes behatolni a nyugati fogyasztói életmód, mely immár a jólét elérését hirdette meg elsőszámú célként.
Szintén kínai sajátosság a nagy munkabírás és szorgalom, mely esszenciális összetevője a ma látható növekedésnek. A fejlődési és kiterjedési vágy mögött azonban ott húzódik a birodalmi identitástudat is. A kínaiak büszkék hazájuk teljesítményére. A Középső Birodalom mára újra rendelkezik azzal a potenciállal, hogy az évezredeken át birtokolt befolyását visszanyerje – ezúttal azonban nem csak regionális nagyhatalomként, hanem immár globális szereplőként.



